Սուրբ Հովհաննես Ավետարանիչ եկեղեցի (Կրասնոդար)

Անվան այլ կիրառումների համար տե՛ս՝ Սուրբ Հովհաննես եկեղեցի (այլ կիրառումներ) Սուրբ Հովհաննես Ավետարանիչ եկեղեցի, Կրասնոդար քաղաքից ոչ հեռու գտնվող կրոնական կառույց։ Պատկանում է Մայր Աթոռ Սուրբ Էջմիածնի Հարավային Ռուսաստանի հայոց թեմին, գտնվում է Ռուսաստանի Կրասնոդարի երկրամասում։ Համակարգում է Կրասնոդար քաղաքում բնակվող առաքելական ռուսահայության հոգևոր կյանքը։ Հանդիսանում է թեմի առաջնորդանիստ եկեղեցին։ Պատմություն Հայերը ներկայիս Ռուսաստանի դաշնության Կրասնոդարի երկրամասում հաստատվել են դեռ միջնադարից, սակայն առավել կազմակերպված գաղթավայրեր հիմնադրվել են 18-19-րդ դարերից սկսած։ Բնակավայրերին կից գործել են եկեղեցիներ, որոնք համակարգվել են Նոր Նախիջևանի թեմի կողմից։ Հյուսիսային Կովկասի եկեղեցիների մեծ մասը քանդվել է խորհրդային իշխանության տարիներին, գործողները ենթարկվել են թեմի հյուսիսային Կովկասի փոխնորդությանը, որի աթոռանիստ էր Արմավիր քաղաքը։ 1993 թվականի մայիսին Կրասնոդարի սուրբ Աստվածածին հայկական եկեղեցու ապագա կառուցման վայրում տեղի է ունեցել հայկական խաչքարի հանդիսավոր օծում: Հաջորդ տարվա ձմռանը Ռոման Առուշանովի միջոցներով խաչքարի դիմացի հրապարակում տեղադրվել է աղոթատուն։ Եկեղեցական խորհրդի և «Մաշտոց» ընկերության հավանությամբ նախագծի ճարտարապետ Բեգլար Աղամիրովը ձեռնամուխ է եղել Հովհաննես Ավետարանիչ մատուռի կառուցմանը, անցկացրած «Սուրբ Ծննդյան երեկոներից» ստացված հասույթը ուղղվել է եկեղեցու կառուցմանը: Եկեղեցու շինարարությունն ավարտվել է 1997 թվականին, և Ամենայն Հայոց Կաթողիկոս Գարեգին Ա-ն օծել է տաճարը: Այս իրադարձության պատվին մատուռի մոտ խաչքար է տեղադրվել։ Եկեղեցու կառուցումից հետո հիմնադրվել է Հարավային Ռուսաստանի հայոց թեմը, և այն դարձել է առաջնորդանիստ։ 2009 թվականին կառուցվել է թեմի առաջնորդարանը։ 2010-ական թվականներին եկեղեցու կողքին սկսեց մեկ այլ՝ առավել խոշոր եկեղեցու՝ սուրբ Աստվածածնի կառուցումը։ Ճարտարապետություն Սուրբ Հովհաննես Ավետարանիչ եկեղեցու բակը սալիկապատ է, առանձնացված միահարկ մուտքի երկու կողմում կանգնեցված են զույգ խաչքարեր՝ հայկական տուֆից։ Եկեղեցին երեսպատված է բազալտով։ Մուտքի դռները փայտյա են, զարդանախշված։ Պատին փակցված քարի վրա նշված են ինը բարերարների անունները։ Խաչաձև կենտրոնագմբեթ աղոթատունը եռահարկ է, ունի ութանիստ թմբուկ։ Տես նաև Սուրբ Հովհաննես Ավետարանիչ եկեղեցի (Արտաշատ) Ծանոթագրություններ Արտաքին հղումներ Էդիկ Մինասյան, Բենիամին Մայիլյան, Հայկ Մխոյան,, Հյուսիսային Կովկասի հայկական համայնքները 20-րդ դարում․ պատմություն և մարտահրավերներ, Երևան, «ԵՊՀ հրատարակչություն» — 152 էջ, ISBN 978-5-8084-2336-7։